સુપ્રીમ કોર્ટના આ ચાર ન્યાયમૂર્તિઓની બગાવતને કારણે વિદેશોમાં ભારતીય ન્યાયતંત્રની ખાસ્સી મજાક ઊડાવાઈ રહી છે. વિદેશી અખબારોમાં ટીકા થાય છે કે, ભારતની હાલત ‘બનાના રીપલ્બિક’ યાને કે અરાજકતાથી ભરેલા દેશ જેવી થઈ રહી છે. ટૂંકમાં, આ ચાર ન્યાયમૂર્તિઓએ ઊઠાવેલા મુદ્દા કે કહેવાતા બળવાથી શું ખરેખર ભારતીય લોકશાહીને નુકસાન થશે કે ફાયદો? ક્યારેક કડવી દવા ગુણકારી પુરવાર થતી હોય છે. આ ચાર જજોએ પત્રકાર પરિષદ યોજતી વખતે કહ્યું હતું કે અત્યંત ભગ્નહૃદયે અમે આ પત્રકાર પરિષદ યોજી રહ્યાં છીએ, કારણ કે અમે નથી ઈચ્છતા કે આવનારી પેઢી અમારી સામે એવા આક્ષેપો કરે કે અમે આત્મા વેચી નાંખ્યો હતો…. અમારી પાસે કોઈ જ વિકલ્પ ન રહેતા આખરે પત્રકાર પરિષદ યોજીને સત્યનો પર્દાફાશ કરવાનું અમને મુનાસિબ લાગ્યું છે.